 लोक विश्‍वासें दे मनन-चिंतन राहें एह् गल्ल बी स्पश्ट होंदी ऐ जे डोगरा जन-मानस अपने जाएं-पोंएं दी नरोई सेह‌्तू बारै बी चिंतत रेहा ऐ।  उंदी कोमल कंजली ते नाजक अंगें दी सुरक्षा ते पाचन शक्ति गी ध्याना च रखदे होई पुरखें आसेआ जेह‌‌्के निजम बनाए गेदे न उंदा पालन जरूरी सेही होंदा ऐ।  ञ्यानें दा बकास रुकने सरबंधी किश विशवास घरेलू चीजें जां दूए प्राणियें कन्नैं बी जुड़े दे न।  ओह‌्दे पर मंजे दा छौरा पौन देना उड्डरदी चिड़ी दा उप्परा लंघना जां आपूं ओह‌‌्दे परा टप्पना आदी भैड़ा समझेआ जंदा ऐ।  भुल्ल-भलेखै ऐसा होई जाने पर नवारण आस्तै केई उट-नट बी कीते जंदे न।  मते सारे कश्ट कलेशें दा नमित देवी-देवतें ते डैनें-चड़ेलें आदि गी मन्नेआ जंदा ऐ।  अज्ज बी नागरक सभ्यता थमां दूर-दराड़ें थाह‌‌्‌‌‌‌रें लोक डाक्टरें-क्हीमें कश जाने दे थाह‌‌्‌र देवी-देवतें दे थान्नें ते पढ़ीनें-दुआलें कश जंदे ते अपने रोगें दा अलाज करांदे न।  इसी भाएं चमत्कार समझेआ जा जां किश होर पर इन्ना जरूर ऐ जे इस चाल्ली दी चकित्या राहें सारे रोग ते नेईं पर किश इक फांडे-फूकरें, बभूतियें ते जैंतरें राहें ठीक बी होई जंदे न।  टूनें-टोटकें दी बरतून करदे मौकै जेह‌्की समग्गरी बरती जंदी ऐ उसी केईं पशु-पैछी ते कीड़े-मकोड़े खाई लैंदे न।  इस चाल्ली मनुक्खी जीवन आस्तै कारगर भूमका नभाने आह‌्ले इनें जीवें दी पालमा बी कुसै हद्द तक जकीनी बनाई जाई सकदी ऐ ते कन्नै गै मते सारे रोगें गी फैलने थमां रोकने आहले कीड़ें-मकोड़ें ते आर्थक स्थिति गी समृद्ध बनाने आह‌्ले पशुएं ते रुक्खें-बूटें दा प्रसार ते हानिकारक कीड़ें दा नाश करने आह‌‌‌्ले पैंछियें प्रति मनुक्ख आभार बी प्रकट करी लैंदी ऐ।  इसदे अलावा एह‌्बी आक्खेआ जाई सकदा ऐ जे इनें लोक-विश्‍वासें दे पालन राहें कुसै हद्‌द तगर होने आह‌‌्ले आर्थक खसारे ते केईं चाल्ली दी परेशानियें शा बी बचेआ जाई सकदा ऐ। 